三用韻
作者：韋莊
朝代：唐

paragraphs: 素律初迴馭，商飆暗觸襟。
乍傷詩客思，還動旅人心。
蟬噪因風斷，鱗遊見鷺沈。
笛聲隨晚吹，松韻激遙砧。
地覆青袍草，窗橫綠綺琴。
煙霄難自致，歲月易相侵。
澗柳橫孤彴，巖藤架密陰。
瀟湘期釣侶，鄠杜別家林。
遺愧虞卿璧，言依季布金。
錚鏦聞郢唱，次第發巴音。
螢影衝簾落，蟲聲擁砌吟。
樓高思共釣，寺遠想同尋。
入夜愁難遣，逢秋恨莫任。
蝸遊苔徑滑，鶴步翠塘深。
莫問榮兼辱，寧論古與今。
固窮憐甕牖，感舊惜蒿簪。
晚日舒霞綺，遙天倚黛岑。
鴛鸞方翽翽，驊驥整駸駸。
未化投陂竹，空思出谷禽。
感多聊自遣，桑落且閑斟。